《田园杂兴》
明代·张宣

郁郁桑叶青，灿灿榴花赤。余亦朝市人，爱此园林僻。

好动每招尤，静观多自得。园果何离离，随意熟堪摘。

上者供甘旨，次以留嘉客。客至谈世俗，辄浮以大白。

三径常荒芜，苔痕浸石壁。赖有数卷书，堪慰风雨夕。

作者简介：（?—1373）元明间常州府江阴人，初名瑄，字藻重，一作藻仲。少负才名，明洪武元年以考礼征，预修《元史》。太祖召至殿廷，擢翰林院编修，常呼为张家小秀才。洪武六年谪徙濠梁，道中卒。